Uenigheden skyldes at ledelsen på slagteriet ikke længere vil tillade, at medarbejderne går hjem før tid, hvis de er færdige med dagens arbejde. Slagteriarbejderne på Danish Meat Company får en fast månedsløn, og det har været praksis, at de måtte gå hjem, når arbejdet var udført. Ledelsen mener, at den praksis nu er gået for vidt. Det siger direktør Carsten Sørensen til TV2/NORD. - Det er et spørgsmål om, hvad der er rimeligt, og vi mener, at det er gået for vidt, siger Carsten Sørensen. Arbejdsnedlæggelsen mandag betød, at slagtning af omkring 1.000 svin måtte udskydes til tirsdag. Her forventer ledelsen på slagteriet i Vrå, at medarbejderne genoptager arbejdet. Slagteriarbejderne og ledelsen holder møde om situationen tirsdag morgen kl. 6. Der er 170 ansatte på slagteriet i Vrå.

Referat:
Uenighed med ledelsen om arbejdstiden fik i formiddag 49 slagteriarbejdere på Danish Meat Company i Vrå til at nedlægge arbejdet.